Nogomet i Olimpijske igre štete hrvatskom turizmu? - 2004-06-15
Dio će ljudi zasigurno doći u manjem broju, ali mislim da to nije dominantni i odlučujući element koji će utjecati na cjelokupni turist
Europsko prvenstvo u nogometu što se održava u Portugalu gledat će u Hrvatskoj uživo pola milijuna ljudi. Hoće li ovaj nogometni summit poremetiti dijelom i turističku posjetu tijekom lipnja i u prvim danima srpnja. Za Glas Amerike odgovaraju hrvatski turistički djelatnici. Trenutačno na području Splitsko-dalmatinske županije prema podacima županijske turističke zajednice boravi 22 000 turista što je za 2 posto više nego u istom razdoblju prošle godine. S obzirom na okolnosti koje vladaju na međunarodnom turističkom tržištu, primjerice uplata putovanja u posljednji trenutak, ti se rezultati ocjenjuju zadovoljavajućim. Mili Razović direktor turističke zajednice županije Splitsko-dalmatinske za Glas Amerike kaže da je i gospodarska situacija u zemljama čiji turisti tradicionalno posjećuju hrvatsku obalu malo usporila planirane rezultate. Unatoč tomu u ovoj turističkoj sezoni u županiji bi se trebao ostvariti predviđeni rast broja turista od 3 do 5 posto. Hoće li europsko prvenstvo u nogometu i kasnije Olimpijske igre usporiti dolazak turista u Splitsko-dalmatinsku županiju? O tome je Mili Razović direktor turističke zajednice županije Splitsko-dalmatinske kazao: "U svakom slučaju da će određeni broj ljudi koji su bili spremni provesti ljetovanje sada u predsezoni za vrijeme europskog prvenstva u nogometu odnosno Olimpijskih igara koje počinju u drugoj polovini osmog mjeseca sigurno na neki način limitirati broj dolazaka na područje Splitsko-dalmatinske županije.” Mili Razović direktor turističke zajednice županije Splitsko-dalmatinske ističe kako u svim hotelskim sadržajima turisti preko TV slike mogu pratiti nogomet iz Portugala i uskoro Olimpijske igre iz Atene te je napomenuo: "Dio će ljudi zasigurno doći u manjem broju zbog ova dva velika događaja, ali mislim da to nije dominantni i odlučujući element koji će utjecati na cjelokupni turistički promet u Splitsko-dalmatinskoj županiji ove godine.” U trogirskom hotelu Medena trenutno se odmara 705 gostiju , koji popunjavaju 60 posto kapaciteta hotela. Za prvih pet mjeseci i prve dane lipnja ukupan broj gostiju je na razini od prošle godine. Sa tom brojkom u Medenoj nisu zadovoljni pojašnjava Jakov Validžić direktor hotela Medena, jer su planirali povećanje noćenja od pet posto za razliku od prošle godine. Loše vrijeme u predsezoni i snižene cijene turističkih aranžmana u Tunisu, Maroku i Turskoj mogući su razlozi iste brojke turista u Medenoj na razini prošlogodišnje. Jakov Validžić , direktor hotela Medena je dodao: "Smatramo da je jedan od najvećih razloga isti index ukupnog broja turista kao prošle godine, dakle bez planiranog povećanja i europsko prvenstvo u Portugalu koje je trenutno u tijeku. Njemačka, Francuska i Češka koja nam je broj jedan s Istoka nastupaju na europskom prvenstvu tako da je veliki dio gostiju odlučio pratiti utakmice kući, a ne doći u hotel i plaćati. Po svemu sudeći su zaključili kako kući mogu isto tako gledati utakmice i živjeti u nogometu tih dvadesetak dana.” U hotelu Medena ne sumnjaju da će ostvariti prihod na razini od prošle godine. Manju posjetu turista za vrijeme održavanja Olimpijskih igara koje u Ateni započinju sredinom kolovoza ne očekuju jer već tradicionalno u tom periodu bilježe veću potražnju za smještajem nego što imaju kapaciteta za prihvat turista.